**Zapisnik sjednice ODBORA ZA PLANOVE, PROGRAME I EVALUACIJU POSLIJEDIPLOMSKIH STUDIJA MEDICINSKOG FAKULTETA**

**održane 21. veljače 2017.**

**Sudjelovali:** prof. dr. sc. Drago Batinić, prof. dr. sc. Bruno Baršić, prof. dr. sc. Boris Brkljačić, izv. prof. dr. sc. Ana Budimir, izv. prof. dr. sc. Vesna Degoricija, izv. prof. dr. sc. Tomislav Đapić, prof. dr. sc. Mirjana Kujundžić Tiljak, doc. dr. sc. Miroslav Mayer, izv. prof. dr. sc. Davor Mijatović, prof. dr. sc. Jadranka Morović Vergles, prof. dr. sc. Stjepko Pleština, izv. prof. dr. sc. Marina Šprem Goldštajn, Alan Šućur, dr. med. izv. prof. dr. sc. Duška Tješić Drinković, izv. prof. dr. sc. Danijela Štimac, izv. prof. dr. sc. Mario Vukšić;;

Sjednicu Odbora vodio je prof. dr. sc. Drago Batinić, predsjednik Odbora, putem elektronske pošte. Sjednica je započela 16. veljače 2017., a završila 21. veljače 2017.

Prihvaćen je sljedeći dnevni red:

1. **Specijalistički studiji**:
   * **OPĆA KIRURGIJA** - razmatranje prijedloga studijskog programa specijalističkog studija u sklopu programa specijalizacije; predloženi voditelj prof. dr. sc. Mate Majerović, predloženi zamjenik voditelja dr. sc. Ivan Dobrić, znanstveni suradnik;
   * **TRANSFUZIJSKA MEDICINA** - razmatranje prijedloga studijskog programa specijalističkog studija u sklopu programa specijalizacije; predložena voditeljica doc. dr. sc. Branka Golubić Ćepulić, predloženi zamjenik voditelja;

**Razno**

\* \* \* \* \*

**Ad. 1.1.** **OPĆA KIRURGIJA**

Nakon pregleda prijedloga studijskog programa specijalističkog studija „Opća kirurgija“ u sklopu programa specijalizacije, članovi Odbora zaključili su da prijedlog studijskog programa sadrži cijeli niz predmeta s vrlo malim brojem sati, u rasponu od 2 do 6 nastavnih sati, koji se bave srodnom tematikom ili imaju iste predložene voditelje predmeta.

Kako ovakav malen broj sati nije dostatan za svladavanje navedenih sadržaja, a niti je uobičajen ni opravdan u nastavnoj praksi, Odbor predlaže da se prijedlog studijskog programa ispravi na način da se mali predmeti uklope u veće združenih sadržaja.

Primjerice, tri predmeta koja imaju identične voditelje („Bazične znanosti relevantne za kiruršku struku“ – 3 nastavna sata, „Anestezija i postoperativno liječenje“ – 2 nastavna sata te „Kirurška intenzivna njega“ – 6 nastavnih sati) mogu se sklopiti u jedan predmet ili se predmet „Bazične znanosti relevantne za kiruršku struku“ može povećati na desetak nastavnih sati, a predmeti “Anestezija i postoperativno liječenje” i “Kirurška intenzivna njega” spojiti tvoreći novi predmet sličnog naziva: „Anestezija i intenzivno poslijeoperacijsko liječenje“. Također, studijski program predlaže dva slična predmeta: ”Infekcije i antimikrobna terapija u kirurgiji” od 6 nastavnih sati i “Mikrobiologija, kirurške infekcije” od 10 nastavnih sati. Odbor predlaže da se i u ovom slučaju sastavi jedan združeni predmet.

Pojedini članovi Odbora također su primijetili da prijedlog studijskog programa sadrži ukupno 390 nastavnih sati te smatraju da bi bilo uputno pokušati smanjiti ukupnu satnicu na propisanih 360 nastavnih sati po akademskoj godini.

U skladu s navedenim, Odbor za planove, programe i evaluaciju poslijediplomske nastave predlaže da se prijedlog studijskog programa „Opća kirurgija“ vrati predlagatelju na doradu.

**Ad. 1.2. TRANSFUZIJSKA MEDICINA**

Nakon pregleda prijedloga studijskog programa specijalističkog studija „Transfuzijska medicina“ u sklopu programa specijalizacije, Odbor za planove, programe i evaluaciju poslijediplomskih studija zaključio je da je prijedlog još potrebno dopuniti.

Dio 2.5. Kompetencije koje polaznik stječe završetkom studija potrebno je preraditi na način da se navedene kompetencije i ishodi učenja usklade s razinama 7 i 8.1 Hrvatskog kvalifikacijskog okvira koje odgovaraju sveučilišnom poslijediplomskom specijalističkom studiju. Odbor smatra da bi sveučilišni magistar transfuzijske medicine za mnoge od navedenih stavki trebao imati i viši stupanj kompetencije od “razumjeti”, već, primjerice, polaznik mora identificirati i procijeniti sigurnosne aspekte transfuzijskog liječenja i provoditi mjere zaštite i minimiziranja rizika i slično.

U sadržaje predmeta potrebno je uključiti znanja i kompetencija o stečenim trombofilijama - osobito antifosfolipidnom sindromu, kompetencije u dijagnostici i zbrinjavanju hereditarnog angioedema te kompetencije transfuziologa da sudjeluje u dijagnostici i liječenju imunohematoloških bolesti. U sadržaje predmeta „Krvlju prenosive zarazne bolesti“ predlaže se uključiti i sadržaje vezane uz prionske bolesti, a u sadržaje predmeta „Hemostaza“ predlaže se uključiti sadržaje vezane uz stečene trombofilije, osobito antifosfolipidni sindrom.

U dijelu 3.1. *Popis obveznih predmeta s brojem sati aktivne nastave potrebnih za njihovu izvedbu i brojem ECTS-bodova* potrebno je za završni rad upisati 2. semestar, a u dijelu 3.3.2. *Ritam studiranja* izbrisati imenicu „izrada“ i ostaviti „obrana završnog specijalističkog rada“.

U dijelu 3.3.3. *Obveze polaznika u studiranju* potrebno je uvrstiti uvjet da su studenti obvezni biti nazočni na najmanje 80% nastave, o čemu se vodi evidencija, što bi bilo u skladu s Pravilnikom o specijalističkim studijima Medicinskog fakulteta Sveučilišta u Zagrebu.

U skladu s navedenim, Odbor za planove, programe i evaluaciju poslijediplomske nastave predlaže da se prijedlog studijskog programa „Transfuzijska medicina“ vrati predlagatelju na doradu.

…..

Općenito, članovi Odbora za planove, programe i evaluaciju poslijediplomskih studija izrazili su stav da se u prijedlozima studijskih programa propisuje **previše obavezne literature** te da bi tendencija trebala biti da se obaveznu literaturu pokuša svesti na razuman i prikladan minimum. Ovako se navode popisi literature koji se neće moći poštovati i pročitati, jer ih prosječno zaposleni poslijediplomant ne može pročitati za vrijeme trajanja studija, a za sastavljanje pismenih ispita mogu predstavljati problem.

**Ad 4. Razno**

Odbor za planove, programe i evaluaciju poslijediplomskih studija nije imao drugih predmeta za raspravu.

**Zapisnik vodila: Predsjednik Odbora za planove, programe**

**i evaluaciju poslijediplomskih studija:**

Ingeborg Remich Prof. dr. sc. Drago Batinić